Agtste werpsel jagluiperds in Kaapse reservaat gebore | Netwerk24
24 Februarie 2021 18:22
Abri Olivier, 'n natuurlewebestuurder by die natuurreservaat, het op 4 Februarie opgemerk dat die lesings van 'n jong luiperdwyfie se GPS-halsband wys dat sy verskeie dae glad nie beweeg het nie. Sy vermoede is later bevestig toe hy op ses pasgebore welpies afgekom het, sê die reservaat in 'n verklaring.
'n Jagluiperdwyfie en welpies by die Garden Route Game Lodge. Foto: Verskaf
Die wyfie versteek die welpies in die fynbos en verskuif hulle nou en dan om hul reuk vir roofdiere te verbloem.
Volgens die reservaat sal die ma die welpies die eerste agt weke wegsteek. Daarna hoop die personeel om 'n blik te kry op die ma en haar welpies as hulle saam met haar begin jag.
Jagluiperds is die eerste keer in 2007 in die reservaat vrygelaat en die eerste werpsel is eers vyf jaar daarna gebore.
Na raming is daar slegs 7 000 jagluiperds in die wêreld oor en hulle is op die Rooidatalys van bedreigde spesies.
Die reservaat sê omdat die getalle so laag is, is dit belangrik dat alles moontlik gedoen word om hulle te beskerm.
Die reservaat hoop om saam met die Bedreigde Natuurlewe-trust 'n rol te speel om by te dra tot die volhoubaarheid van 'n geneties diverse jagluiperdbevolking in Suider-Afrika.